**Извештај о спроведеној Јавној расправи о Нацрту Одлуке о буџету града Врања за 2026. годину**

**Сала Начелства Пчињског управног округа**

**07.11.2025. год.**

У поступку припреме Одлуке о буџету града Врања за 2026. годину, Одељење за буџет и финансије је организовало Јавну расправу о Нацрту Одлуке о буџету града Врања за 2026. годину. С обзиром на важност Одлуке о начину трошења јавних средства, неопходно је да грађани узму учешће и дају своје мишљење о градском буџету.

У Сали Начелства Пчињског управног округа, 07.11.2025. године, одржана је Јавна расправа о Нацрту Одлуке о буџету града Врања за 2026. годину. Грађани су имали прилику да се упознају са приходном и расходном страном буџета и то у виду презентације која је приказана на самој расправи. Након тога, присутни грађани су изнели своја питања и сугестије у вези са планираним буџетским средствима и приоритетима у локалној заједници.

Јавна расправа почела је у 11:00 часова, а расправи је присуствовало 20 представника државних органа, месних заједница, привредних субјеката и грађана. Предложеним буџетом за 2026. годину планирано је да у градској каси буде 3.633.800.000 динара, од којих су 3.601.281.000 текући приходи, док су 32.519.000 пренета средства из претходне године. Планиран је буџетски суфицит у износу од 122.481.000 динара.

Најважнији капитални пројекти планирани за 2026. годину су:

* ЛИИД пројекат – пројекат развоја локалне инфаструктуре и институционалног јачања локалних самоуправа;
* Изградња друмског моста на саобраћајници до Слободне зоне;
* Унапређење енергетске ефикасности вртића „Наше дете“;
* Оснивање омладинског центра;
* Изградња азила за псе.

Планирано је увећање плата за 5,1% за запослене код свих буџетских корисника од јануара 2026. године, док ће минимална зарада износити 64.554 динара, што представља увећање од 10,1%.

Учешће у Јавној расправи узео је представник Месне заједнице „Корбевац“. Он је истакао проблем водоводне и канализационе мреже у том селу. Такође, питање се односило на то да ли је за Месну заједницу Корбевац задужен Град Врање или Општина Врањска Бања. Он је истакао да је урађена пројектно-техничка документација за изградњу водоводне и канализационе мреже, али да је неопходно приступити извођењу радова.

Представник Месне заједнице „Горњи асамбаир“ истакао је да претходних година није било улагања и издвајања за ту месну заједницу и да је потребно да се у 2026. години определе средства за текуће поправке и одржавање у тој месној заједници.

Током процеса јавне расправе присутнима су подељени Упитници/Анкетни листићи тако да је грађанима пружена могућност да предложе пројекат који је од великог значаја за локалну заједницу. Такође, пружена је могућност да образложе значај пројекта и шта би се решило његовом реализацијом.

Прикупљено је на десетине Анкетних листића и предлози грађана су следећи:

* Изградња канализационе мреже и реконструкција постојеће водоводне мреже у селу Корбевац;
* Изградња Задружног дома за састанке и окупљање младих, изградња водоводне и канализационе мреже и реконструкција стадиона у Месној заједници Ратаје;
* Уређење путне инфраструктуре у граду и околним селима;
* Уређење тротоара и постављање светлосне сигнализације у зони школа и вртића;
* Више зелених површина, изградња бициклистичке стазе, модерних и безбедних дечјих игралишта;
* Више инвестиција у обновљиве изворе енергије;
* Улагање у образовне институције – школе и вртиће.

Такође, било је речи и о Нацрту Одлуке о изменама и допунама Одлуке о локалним комуналним таксама, Нацрту Одлуке о накнадама за услуге које пружа Градска управа Града Врања, Нацрту Одлуке о условима и висини накнаде за успостављање права службености на површинама јавне намене и Нацрту Одлуке о накнади за коришћење природног лековитог фактора.

Јавна расправа је завршена у 12:00 часова.

Одељење за буџет и финансије анализираће и сагледаће предлоге грађана, а у складу са могућностима, планираће пројекте за наредну 2026. годину.

Извештај са Јавне расправе представља сумарни приказ предлога грађана током Јавне расправе о Нацрту Одлуке о буџету града Врања за 2026. годину и биће објављен на интернет страници града Врања.